Badiucaon teos, joka kuvaa Lennon-muuria. Lennon-muureilla tarkoitetaan muureja, joihin Hongkongin demokratiamyönteisten mielenosoitusten aikaan kiinnitettiin tarralappuja, joihin oli kirjoitettu mielenosoittajien tavoitteita kannattavia viestejä.
**Badiucao** (kiin.: 巴丢草; pinyin: *Bādiūcǎo*; s. 1986) on kiinalainen taiteilja ja ihmisoikeusaktivisti, joka asuu Australiassa. Häntä pidetään yhtenä tunnetuimmista kiinalaisista poliittisista piirtäjistä.

Badiucao on kotoisin Shanghaista. Hänen isoisänsä oli elokuvantekijä, joka joutui vainojen kohteeksi kommunistien noustua valtaan; hänet lähetettiin oikeiston vastaisen kampanjan aikana *laogai*-pakkotyöhön Qinghaihin, jossa hän nääntyi kuoliaaksi. Isoisän vaimo kuoli muutamaa vuotta myöhemmin kiinalaisen uudenvuoden aattona, ja Badiucaon isä jäi orvoksi. Perhesiteidensä vuoksi hän ei päässyt yliopistoon.

Badiucao opiskeli lakia Itä-Kiinan poliittis- ja oikeustieteellisessä yliopistossa Shanghaissa. Nähtyään Taivaallisen rauhan aukion verilöylystä kertovan dokumenttielokuvan hän muutti vuonna 2009 Australiaan, jossa hän opiskeli ja työskenteli lastentarhanopettajana. Ensimmäisen poliittisen piirroksensa hän teki vuonna 2011 Wenzhoun junaturmasta, jossa kaksi luotijunaa törmäsi ja suistui sillalta; 40 ihmistä kuoli ja 192 loukkaantui.

Badiucao hyödyntää teoksissaan satiiria sekä viittauksia populaarikulttuuriin. Hän muokkaa Kiinan kommunistiselle puolueelle tyypillistä kuvastoa tehdäkseen poliittisia kannanottoja.

Badiucao toimi pitkään täysin anonyymisti varoen paljastamasta kasvojaan tai mitään, mistä hänet olisi voitu tunnistaa. Vuonna 2019 Taivaallisen rauhan aukion verilöylyn 30. vuosipäivänä australialaisella ABC-televisiokanavalla näytetyssä dokumentissa hän kuitenkin paljasti kasvonsa ensimmäistä kertaa julkisesti.

Teoksia
-------

Vuonna 2013 Badiucao tuki Sun Yat-senin yliopiston professoria Ai Xiaomingia, joka oli julkaissut itsestään yläosattoman kuvan Twitterissä vastalauseena tapaukselle, jossa hainanilaisen koulun rehtori ja paikallinen viranomainen olivat raiskanneet kuusi koulun oppilasta.

Vuonna 2016 hän julkaisi sarjan teoksia tukeakseen Sydneyn yliopistosta irtisanoutunutta opettajaa Wu Weitä, joka oli kutsunut eräitä mannerkiinalaisia opiskelijoita sioiksi. Wu oli käyttänyt sanaa *tún* (豚) yleisemmän sanan *zhū* (猪) sijasta. Kiinalaiset toisinajattelijat ovat omaksuuneet sanan *tún* tarkoittamaan Kiinan kommunistisen puolueen virkailijoiden lapsia.

Vuonna 2016 Kiinan asevoimia lähellä oleva tutkija Wang Weixing kritisoi Taiwanin presidentiksi valitun Tsai Ing-wenin naimattomuutta. Badiucao julkaisi teoksen, jossa hän vertasi Tsain siviilisäätyä Xi Jinpingin siviilisäätyyn.

Vuonna 2016 Xi Jinpingin puhuttua Kiinan valtionomisteiselle medialle Badiucao julkaisi teoksen, jossa Xi on kuvattuna apinoiden ja käärmeiden keskellä; mandariinikiinassa äänitorvea tarkoittava sana *hóushé* (喉舌) äännetään samalla tavalla kuin apinaa ja käärmettä tarkoittavat sanat (猴蛇).

Vuonna 2018 Hongkongiin suunniteltiin näyttelyä Badiucaon teoksista. Näyttely kuitenkin peruttiin "turvallisuussyistä". Vuonna 2019 Australian Melbournessa pidettäväksi suunniteltu keskustelu honkongilaisen muusikon ja aktivistin Denise Hon kanssa peruttiin niinikään "turvallisuussyistä".

Lähteet
-------

1. ↑  Sophie Beach: Ten Questions for Cartoonist Badiucao (巴丢草) *China Digital Times*.  4. joulukuuta 2013. Viitattu 7. helmikuuta 2022. (englanniksi)
2. ↑  Chinese cartoonist Badiucao unmasks after Beijing threats *news.yahoo.com*.  4. kesäkuuta 2019. Viitattu 7. helmikuuta 2022. (englanniksi)
3. ↑  Badiucao e-book *Modern Chinese Literature and Culture*. Ohion State University. Viitattu 7. helmikuuta 2022. (englanniksi)
4. ↑  James Griffiths: 'I'm not backing down this time': Chinese dissident artist Badiucao reveals his identity CNN. Viitattu 7. helmikuuta 2022. (englanniksi)
5. ↑  Jinyan Zeng: The Politics of Emotion in Grassroots Feminist Protests: A Case Study of Xiaoming Ai's Nude Breasts Photography Protest Online.  *Georgetown Journal of International Affairs*, 2014, 15. vsk, nro 1, s. 41–52. JSTOR 43134262.
6. ↑  K. Jacobs: *The Afterglow of Women’s Pornography in Post-Digital China*. Springer, 2015. ISBN 9781137479143. Teoksen verkkoversio (viitattu 7. helmikuuta 2022). (englanniksi)
7. ↑  Philip Wen, Eryk Bagshaw ja Kate Aubusson: University of Sydney tutor Wu Wei resigns after calling students 'pigs' *The Sydney Morning Herald*.  18. huhtikuuta 2016. Viitattu 7. helmikuuta 2022. (englanniksi)
8. ↑  Philip Wen: University of Sydney 'racist' tutor Wei Wu row inspires dissident artwork *Illawarra Mercury*.  20. huhtikuuta 2016. Viitattu 7. helmikuuta 2022. (englanniksi)
9. ↑  巴丢草：我为什么要支持吴维 SBS. Viitattu 7. helmikuuta 2022. (kiinaksi)
10. ↑  Emily Rauhala: Chinese state media attacks Taiwan’s president for being a single woman *The Washington Post*.  25. toukokuuta 2016. Viitattu 7. helmikuuta 2022. (englanniksi)
11. ↑  Anne Henochowicz: Minitrue: Delete Op-Ed on Tsai Ing-wen *China Digital Times*.  25. toukokuuta 2016. Viitattu 7. helmikuuta 2022. (englanniksi)
12. ↑  Sophie Beach: Badiucao (巴丢草): The Monkey-Snake Party *China Digital Times*.  22. helmikuuta 2016. Viitattu 7. helmikuuta 2022. (englanniksi)
13. ↑  James Griffiths: Chinese dissident artist's Hong Kong show canceled over 'safety concerns' CNN. Viitattu 7. helmikuuta 2022. (englanniksi)
14. ↑  Vivienne Chow: Badiucao: meet the Chinese artist illustrating the Hong Kong protests *The Art Newspaper*.  14. lokakuuta 2019. Viitattu 7. helmikuuta 2022. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
	+ 2
	+ 3

 |
|  |
| Kansalliset | 
* Yhdysvallat
* Puola

 |
|  |
| Henkilöt | 
* Trove

 |

 |